DA Den Europæiske Unions Tidende C 96/18

Sag anlagt den 21. februar 2006 — Fardem Packaging mod Kommissionen

(Sag T-51/06)

(2006/C 96/34)

Processprog: nederlandsk

Parter

Sagsøger: Fardem Packaging B.V. (Edam, Nederlandene) (ved advocaat F.J. Leeflang)

Sagsøgt: Kommissionen for De Europæiske Fællesskaber

Sagsøgerens påstande

— Den til Fardem rettede beslutning annulleres helt eller delvist.

— Den Fardem pålagte bøde nedsættes.

— Kommissionen tilpligtes at betale sagens omkostninger.

Søgsmålsgrunde og væsentligste argumenter

Sagsøgeren anfægter Kommissionens beslutning af 30. november 2005 om en procedure i henhold til EF-traktatens artikel 81 (COMP/F/38.354 — Industrisække), hvorved sagsøgeren blev fundet solidarisk ansvarlig for medvirken i et kartel og pålagdes at betale en bøde.

Til støtte for sit søgsmål gør sagsøgeren gældende, at der er sket tilsidesættelse af artikel 81 EF, artikel 253 EF og artikel 23, stk. 2, i forordning nr. 1/2003, ligesom omsorgsprincippet, begrundelseskravet og ligebehandlingsprincippet er blevet tilsidesat.

Sagsøgeren gør først gældende, at Kommissionen har misforstået sagsøgerens forsvar for så vidt angår sagsøgerens adfærd både før og efter 1997. Mens sagsøgeren ikke bestrider, at denne tog del i kartellet, bemærker sagsøgeren, at denne før 1997 i det hele var afhængig af sit moderselskab. Imidlertid var sagsøgeren efter 1997 uafhængig og dennes hensigter ændredes gradvist men grundlæggende.

Sagsøgeren gør endvidere gældende, at Kommissionen har foretaget en fejlagtig bedømmelse af de faktiske omstændigheder for så vidt angår sagsøgerens deltagelse i »Valveplast«-, »Benelux«- og »Teppema«-grupperne samt for så vidt angår »Belgien«- og »Blokpose«-grupperne. Sagsøgeren gør gældende, at Kommissionen lagde en række konklusioner til grund, der var urigtige og ukorrekte for så vidt angår flere forhold. Sagsøgeren gør også gældende, at Kommissionen ikke tog den omstændighed i betragtning, at »Belgien«- og »Blokpose«-grupperne blev stoppet før 1997.

Sagsøgeren gør endvidere gældende, at Kommissionen foretog en urigtig bedømmelse af de faktiske omstændigheder vedrørende fastlæggelsen af det geografiske marked. Sagsøgeren anfører i denne forbindelse, at denne ikke har nogen omsætning i Spanien og kun har en minimal omsætning i Frankrig.

Sagsøgeren kritiserer også Kommissionen for, at den ikke anvendte samarbejdsmeddelelsen i forhold til sagsøgeren og at den undlod at tage visse faktiske omstændigheder, til hvilke sagsøgeren havde henvist, i betragtning som formildende omstændigheder.

For så vidt angår fastsættelsen af bødens grundbeløb anfægter sagsøgeren, at de enkelte markedsandele blev fastlagt på grundlag af den opnåede omsætning i stedet for tonnage, at der skete forskelsbehandling i forhold til kategorier på grundlag af markedsandele og denne forskelshandlings udmøntning i kategorier samt anvendelsen af grundbeløbet for bøden i henhold til hver fastlagt kategori.

Sagsøgeren gør endelig gældende, at Kommissionen med urette lagde til grund, at sagsøgeren og Kendrion N.V. udgjorde en økonomisk enhed, hvorfor Kendrion med urette blev pålagt en bøde som følge af en overtrædelse, der var begået af sagsøgeren.